Crisworks
బెంగళూరుపై గెలుస్తామని అసలు ఊహించలేదు
కోల్‌కతా: ఈడెన్‌ గార్డెన్స్‌ వేదికగా రాయల్‌ చాలెంజర్స్‌ బెంగళూరుతో జరిగిన మ్యాచ్‌లో తాము గెలుస్తామని అసలు ఊహించలేదని కోల్‌కతా నైట్‌ రైడర్స్‌ బౌలర్‌ క్రిస్‌ వోక్స్‌ అభిప్రాయం వ్యక్తం చేశాడు.బెంగళూరుని నైట్‌ రైడర్స్‌ చిత్తు చిత్తుగా ఓడించిన సంగతి తెలిసిందే.టార్గెట్‌ ఛేదనకు బరిలోకి దిగిన బెంగళూరును నాథన్‌ కౌల్టర్‌-నైల్‌ 21 పరుగులిచ్చి 3 వికెట్లు తీసుకోగా,క్రిస్‌ వోక్స్‌ 6 పరుగులిచ్చి 3 వికెట్లు,గ్రాండ్‌ హోమ్‌ 4 పరుగులిచ్చి 3 వికెట్లు,ఉమేశ్‌ 15 పరుగు లిచ్చి 1 వికెట్‌ తీసుకుని దుమ్ము రేపారు.మ్యాచ్‌ అనంతరం క్రిస్‌ వోక్స్‌ మీడియాతో మాట్లాడాడు.స్వల్ప టార్గెట్‌ను ముందుంచిన మేము బలమైన బ్యాటింగ్‌ లైనప్‌ ఉన్న బెంగళూరుతో గెలువడం కష్టంగా భావించామన్నాడు.అయితే గంభీర్‌ ఇచ్చిన స్ఫూర్తి మాలోని పోరాట పటిమను పెంచింది.
ముందుగా వేసిన బౌలర్లు త్వరగా వికెట్లు తీయడంతో తరువాత బౌలర్లకు సులభమైందని వోక్స్‌ పేర్కొన్నాడు.అప్పటి నుంచి మేం సరైన ప్రాంతంలో బంతులు వేశాం.కౌల్టర్‌-నైల్‌,ఉమేశ్‌ బంతిని స్వింగ్‌ చేశారు.నేను స్వింగ్‌ చేయకుండా ఆఫ్‌ సైడ్‌ సరైన ప్రాంతంలో బంతులేశా.వికెట్లు పడుతున్న ప్పుడు అలాంటి బంతులు బ్యాట్స్‌మెన్‌ను ఒత్తిడిలోకి నెట్టివేస్తాయి అని వోక్స్‌ వివరించాడు.ముఖ్యంగా క్రిస్‌ గేల్‌,కోహ్లీ, డివిలియర్స్‌ ఔట్‌ కావడంతో మ్యాచ్‌పై ఆశలు కలిగాయని వోక్స్‌ వ్యాఖ్యానించాడు.ఈ మ్యాచ్‌లో వోక్స్‌ 2-0-6-3 తో అద్భుత ప్రదర్శన కనబరిచాడు.ఈ మ్యాచ్‌లో వోక్స్‌ గేల్‌,బిన్నీ,శ్యాముల్‌ బద్రీలను పెవిలియన్‌కు చేర్చాడు.
పది సంవత్సరాల ఐపిఎల్‌లో కౌల్టర్‌-నైల్‌,గ్రాండ్‌ హోమ్‌లకు మూడు వికెట్లు దక్కగా ఉమేశ్‌ యాదవ్‌కు ఒక వికెట్‌ దక్కింది.కోల్‌కతా నైట్‌ రైడర్‌తో జరిగిన మ్యాచ్‌లో బెంగళూరు 49 పరుగులకే ఆలౌటైంది.దీంతో పది సంవత్సరాల ఐపిఎల్‌ చరిత్రలో అత్యల్పస్కోరు నమోదు చేసిన జట్టుగా నిలిచింది.టాస్‌ ఓడి బ్యాటింగ్‌కు దిగిన కోల్‌కతా 19.3 ఓవర్లలో 131 పరుగులకే ఆలౌటైంది.అనంతరం టార్గెట్‌ ఛేదన కోసం బరిలోకి దిగిన బెంగళూరు 9.4 ఓవర్లలో 49 పరుగులకు ఆలౌటైంది.ఇన్నింగ్స్‌లో ఒక్కరు కూడా రెండంకెల స్కోరు చేయలేకపోవడం ఐపిఎల్‌ చరిత్రలో ఇదే తొలిసారి.ఈ మ్యాచ్‌లో కోల్‌కతా 82 పరుగులు భారీ తేడాతో ఘన విజయం సాధించింది.